Пачија школа
Јесте л' чули, кумо,
Верујте, без шале -
Отвара се школа
За пачиће мале.

Тако је и било,
Верујте, без шале -
Отворила се школа
За пачиће мале.

Сви пачићи дошли,
На скамијам' стоје;
Стари патак метно
Наочаре своје.

Све их је уписо
У каталог, мале,
Па их је прозиво -
Верујте, без шале.

Па се онда шето
С озбиљношћу крутом;
Учио их, учио
И књигом и прутом.

Учио их, учио
Од среде до петка,
Ал' се нису одмакли
Даље од почетка.

Није било успеха
Учитељском труду,
Цела мука његова
Остаде залуду.

Ништа више не научи
Пачурлија та,
Него што је и пре знала:
Га, га, га, га, га!